**СУБВЕНЦИОНИСАНА КУПОВИНА НОВИХ ВОЗИЛА КОЈА ИМАЈУ ИСКЉУЧИВО ЕЛЕКТРИЧНИ ПОГОН**

На основу уредбе коју је донела Влада Републике Србије, **правна лица**, **предузетници** и **физичка лица** имају право субвенционисане куповинe нових возила која имају искључиво електрични погон, а под новим возилима (у даљем тексту: возила) у смислу ове уредбе сматра се оно возило **које није било у употреби и није никада нигде било регистровано.** Право на субвенционисану куповину возила немају правна лица и предузетници који су остварили право на субвенционисану набавку путничких возила за потребе обнове возног парка такси превоза као јавног превоза.

Новом уредбом предвиђена је субвенционисана купопродаја различитих врста возила, али врста возила која је релевантна за пословање „ЦСМ 2017“ ДОО Панчево категорисана je у уредби као **возила L – мопеди, мотоцикли, трицикли, четвороцикли**, са следећим подкатегоријама:

* **L1 – мопед;**
* **L2 – лаки трицикли;**
* **L3 – мотоцикл;**
* **L4 – мотоцикл са бочним седиштем;**
* **L5 – тешки трицикл;**
* **L6 – лаки четвороцикл;**
* **L7 – тешки четвороцикл.**

Субвенционисана куповина возила спроводи се исплатом следећих износа:

* **за возила врсте L1 и L2, 250 евра** у динарској противвредности по званичном средњем дневном курсу Народне банке Србије, на дан уплате купопродајне цене;
* **за возила врсте L3 – L7, 500 евра** у динарској противвредности по званичном средњем дневном курсу Народне банке Србије, на дан уплате купопродајне цене.

Субвенционисана куповина возила спроводи на следећа три начина, односно исплатом наведених износа на име:

* **учешћа за наменски кредит за куповину новог возила;**
* **учешћа за финансијски лизинг за куповину новог возила;**
* **плаћања дела купопродајне цене новог возила.**

Правна лица, предузетници и физичка лица која **купују возило на рате**, да би користили субвенцију у износу од 250 евра, односно 500 евра, дужни су да пре исплате субвенције исплате износ у висини од најмање 15% купопродајне цене новог возила даваоцу финансијског лизинга на име дела учешћа за одобрење уговора о финансијском лизингу возила, односно износ у истој висини банци на име дела учешћа за одобрење наменског кредита за куповину возила.

Ако правна лица, предузетници и физичка лица **купују ново возило сопственим средствима**, субвенција у износу од 250 евра, односно 500 евра исплаћује се након што доставе доказ да су у целости исплатили део купопродајне цене који се не финансира из средстава за одобравање субвенција.

Ако правна лица, предузетници и физичка лица купују ново возило закључењем уговора о финансијском лизингу, односно закључењем уговора о наменском кредиту, субвенција у износу од 250 евра, односно 500 евра исплаћује се након закључења уговора о финансијском лизингу, односно закључења уговора о наменском кредиту.

**Захтев за субвенционисану куповину новог возила у складу са овом уредбом подноси се Министарству заштите животне средине искључиво препорученом пошиљком, у затвореној коверти, поштом на адресу: Министарство заштите животне средине, Омладинских бригада 1. Београд, са назнаком: „Захтев за субвенционисану куповину нових возила која имају искључиво електрични погон, као и возила која уз мотор са унутрашњим сагоревањем покреће и електрични погон (хибридни погон)“.**

Документација се може допунити на захтев Министарства заштите животне средине у року који одреди Министарство заштите животне средине, а који не може бити краћи од осам дана. У случају да у назначеном року пријава не буде допуњена у складу са захтевом Министарства заштите животне средине, иста ће бити одбачена као непотпуна.

**Захтев за доделу средстава садржи:**

1. податке о подносиоцу захтева:
   * + 1. **за правна лица** – назив и седиште правног лица, матични број и ПИБ, Решење о упису у Регистар привредних субјеката код Агенције за привредне регистре (не старији од 15 дана на дан подношења захтева), име и презиме лица овлашћеног за заступање, име и презиме и број телефона контакт особе,
       2. **за физичка лица** – име и презиме, адресу становања и контакт телефон,
2. потврду да против правног лица није покренут претходни стечајни поступак, реорганизација, стечај или ликвидација, у складу са прописима којим се уређују стечај и ликвидација;
3. потврду да правно лице или предузетник нема правоснажну судску или управну меру забране обављања делатности или осуду због привредног преступа;
4. доказ да је правно лице или предузетник измирио све доспеле обавезе по основу јавних прихода, односно да је закључио споразум о репрограму о исплати пореског дуга, с тим да укупан износ пореског дуга по споразуму о репрограму о исплати пореског дуга не може да износи више од 500.000 динара на дан подношења захтева, као и доказ да обавезе по репрограму о исплати пореског дуга измирује редовно, односно да нема неизмирених обавеза по репрограму о исплати пореског дуга на дан подношења захтева;
5. потврду да физичко лице није осуђивано за кривична дела против привреде, имовине, живота и тела, јавног реда и мира и правног саобраћаја;
6. потврду да је физичко лице измирило све обавезе по основу пореза на имовину;
7. потврду о хомологацији коју издаје Агенција за безбедност саобраћаја;
8. предрачун за купљено возило;
9. за правна лица – оверени ОП образац лица овлашћеног за заступање;
10. предрачун добављача за набавку новог возила;
11. предуговор између добављача и правног лица, предузетника или физичког лица који садржи назив произвођача, годину производње, тип, варијанту, снагу мотора, укупну цену возила, износ ПДВ, начин и рок испоруке;
12. изјаву добављача да може извршити испоруку возила;
13. изјаву добављача да возило испуњава све прописане услове из члана 1. уредбе, односно да се ради о новим возилима возилилима L (мопедима, мотоциклима, трициклима и четвороциклима) која имају искључиво електрични погон.

Подаци из службених евиденција наведени под тачком 1) а), као и под тачкама од 2) до 7), **прибављају се по службеној дужности**, осим ако странка изричито изјави да ће те податке прибавити сама.

Након што правно лице, предузетник или физичко лице буде поднело захтев Министарству заштите животне средине, Министарство обавештава подносиоца захтева:

* о пријему захтева и броју под којим је захтев подносиоца евидентиран;
* да ли је захтев уредан и у случају да није, коју документацију је и у ком року потребно доставити.

Ако је захтев потпун, по редоследу достављања комплетне документације доноси се **решење којим се одобрава субвенција.**

На основу правноснажног решења, Министарство заштите животне средине закључује **споразум са физичким, односно правним лицем,** којим се уређује следеће:

* назив произвођача, година производње, тип, варијанта, снага мотора, укупна цена возила, износ ПДВ, начин и рок испоруке и други подаци;
* рок за исплату минималног износа учешћа у случају закључења уговора о финансијском лизингу за куповину возила, односно закључења уговора о наменском кредиту за куповину возила, односно рок у коме физичко односно правно лице мора да плати купопродајну цену у случају куповине возила сопственим средствима;
* износ субвенције који ће бити уплаћен на рачун даваоца лизинга, односно банке, односно продавца;
* рок за закључење уговора о финансијском лизингу за куповину возила, односно закључење уговора о наменском кредиту за куповину возила, односно закључење уговора о куповини возила.

У случају непоштовања рокова утврђених наведеним споразумом купац **губи право на доделу субвенције у текућој години.**

Средства за субвенционисану куповину возила додељују се **физичким лицима за куповину једног возила.**